En 20-årig mand truede ifølge politiet en anden mand med en machete onsdag aften. De var uenige om en kvinde.

Onsdag aften blev en 18-årig mand truet med en machete i et fitnesscenter i Hvalsø vest for Roskilde.

Det fremgår af Midt- og Vestsjællands døgnrapport.

Politiet modtog anmeldelsen klokken 22.43 onsdag. Den 18-årige mand forklarede, at mens han var i et fitnesscenter, blev han opsøgt af en 20-årig mand, og der opstod tumult mellem dem.

Den 20-årige trak angiveligt en kniv på 35 centimeter, en såkaldt machete, som han truede den 18-årige med.

Det kom dog ikke videre end truslen, og den 20-årige forlod stedet. Den yngste af de to led ikke fysisk overlast, men han ringede til politiet, der gav sig i kast med efterforskning af sagen.

Midt- og Vestsjællands Politi fandt frem til den truende mand, som befandt sig på en adresse i Hvalsø.

Han blev anholdt og sigtet for trusler. Foruden den 35 centimeter lange kniv fandt politiet en ulovlig lommekniv i forbindelse med en ransagning af mandens lokalitet.

Efter afhøring blev den 20-årige løsladt. Politiet formoder, at det var uoverensstemmelser om en kvinde, som fik den 20-årige til at true manden i fitnesscentret.